In toc «da schnuz»
Represchentaziun fantastica da «A. è in’autra»

(pap) Ins ha pelvaira pudì avair mirveglias. Suenter las communicaziuns en las medias, suenter l’introducziun da Guadench Dazzi a l’avertura dals 12. Dis da litteratura – e cunzunt suenter in sguard sin il fegl accumpagnant da «A. è in’autra». Co vegn quel toc realisà ch’ils dus auturs Andreas Sauter & Bernhard Studlar n’han betg vulì scriver «tenor models u dramaturgias veglias e tradiziunalas», mabain sco «puzzle», sco in «maletg che na po betg vegnir fixà»? Per dir gist a dretg or: Quai che René Schnoz e la partiziun rumantscha da la DKG (Dramatische Kantonsschüler-Gruppe, Cuira) han mussà en la halla Tircal tgembla, era propi «da schnuz» – per duvrar il citat jauer da Dazzi. Persvadì ha tut, tant reschia e dramaturgia sco er la realisaziun viva, giuvna e frestga – ed in pèr giadas pulit acrobatica. 

Tema dal mintgadi? 
Il toc quinta d’ina giuvna che na turna in bel di betg pli tar ses ami, si’amia, ses collegas, ses bab – insumma che na turna betg pli a chasa. Forsa ord spir amur, forsa perquai che la vita è per il mument uschè bella ch’i na po dar pli nagin augment. È A. (Selina Puorger) morta, arsa sper ses auto, u è’la ida tar ses Brasilian, sin il qual ella spetgava gia daditg cun brama? Insumma, i restan enavos (pli u main trists) l’amant actual Biet (Martin Cantieni), Nina (Tinetta Rauch), «Bongo» Hercli (Gion Fluregn Hassler) ed il bab Fasieli (Erwin Ardüser), sustegnids d’ina vusch dal «off» (Maurus Blumenthal) tar lur tschertga mintgatant quasi desperada d’ina resposta. Schnoz lascha giugar sia truppa giuvna sin trais livels: En moda convenziunala sin tribuna, en parts che vegnan mussadas sco inseriments filmads e sco teater da sumbriva. Mintgatant mintga part per sai, bleras giadas però en diversas cumbinaziuns. E quai ha persvadì plainamain il public – l’applaus merità era lung e cordial. E gia che questa truppa va sin turnea cun «A. è in’autra» pon ins mo dir «A.revair»! 

13/14-11-02, 20.30, scola chantunala, Cuira; 16-11-02, claustra, Mustér; 23-11-02, sala Puoz, Samedan; Fribourg (anc betg fixà definitivamain)